ཕྱི་ལོ་༢༠༠༥ཟླ་༥ཚེས་༢༩ཉིན་དུད་འགྲོའི་རང་དབང་ཚོགས་ཆུང་གིས་རིན་པོ་ཆེ་མཆོག་ལ་བཅར་འདྲི་ཞུ་སྐབས།ཁོང་གིས་གསུང་དོན།ང་ཚོ་རྒྱ་གར་ལ་ཡོང་ནས་ཤ་སྤོང་མཁན་དང་པོ་དེ་ང་ཡིན།རྒྱ་གར་རྡོ་རྗེ་གདན་ལ་རྙིང་མའི་སྨོན་ལམ་ཆེན་མོ་དང་པོ་བཙུགས་པའི་ལོ་དེར་ཤ་བཟས་པ་རེད།གཉིས་པའི་ལོ་དེར་ང་སླེབས་ནས་དེ་ནས་ཡོངས་སུ་རྫོགས་པ་ཚོགས་འདུའི་ནང་ལ་རྙིང་མ་བའི་བླ་ཆེན་ཐམས་ཅད་ཡོད་ས་འདིའི་ནང་ལ་ཤ་མ་སྤངས་ན།རྒྱ་གར་རྡོ་རྗེ་གདན་སྟོན་པ་སངས་རྒྱས་པའི་གནས།ནང་པ་སངས་རྒྱས་པ་ཡོད་ཚད་ཀྱི་ཡོངས་གྲགས་ཀྱི་གནས་ཁྱད་པར་ཅན་རེད།དེའི་ནང་ལ་སྔ་འགྱུར་སྨོན་ལམ་ཆེན་མོ་ཚོགས་ཀྱི་ཡིན་ཟེར་ནས་ཤ་བཟས་ན་དེ་ལས་ཞབས་འདྲེན་ཆེ་བ་ཞིགསངས་རྒྱས་བསྟན་པ་ལ་དེ་ལས་ཐབས་སྡུག་པ་ཞིག་མེད་པ་རེད།ཁྱེད་རང་ཚོ་ཡོངས་སུ་རྫོགས་པ་ད་ནས་བཟུང་སྟེ་ཇི་སྲིད་སྨོན་ལམ་ཚོགས་རྒྱུན་རིང་ཤ་ཡི་ལས་ཀ་རྩ་བ་ནས་མ་བྱེད།བོད་ཀྱི་གྲྭ་པ་ཚོས་ཤ་བཟས།བླ་མ་ཚོས་སྤང་མ་ཐུབ་ན་ད་དུང་དེ་ལས་ཐབས་སྡུག་གི་རེད།དང་པོ་བླ་མ་ཚོའི་སྐུ་མདུན་དུ་སོང་ནས་ཁྱེད་རང་ཚོར་འདི་ཡི་ཚེ་ལ་ཤ་འདྲེན་གྱི་མིན།ཁྱེད་རང་ཚོ་ཡང་ཤ་མ་བཞེས་རོགས་ཞུ།ད་དུང་བཞེས་ན་མི་མང་ལ་སྐད་ཆ་ཤོད་ས་མི་འདུགགྲྭ་མང་ལ་ཡང་བཤད་ས་མི་འདུག་ཟེར་ནས་གསུང་རོགས་མ་གཏོགས།ཤེས་མཁན་ཡོན་ཏན་ཅན་ཚོས་ཤ་ཟ།གང་ཡང་མི་ཤེས་མཁན་མི་མང་ལུག་ཁྱུ་འདྲ་བ་དེ་ཚོ་ལ་ཤ་མ་ཟ་ཟེར་ནས་བཀག་ན།དེ་རྩ་བ་ནས་ཡོང་ཐུབ་ཀྱི་མ་རེད་ཟེར་ནས་བཤད་རྒྱུ་བྱུང་བ་རེད།ཅེས་གསུངས་འདུག